ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την τροποποίηση της οδηγίας 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα

2002/0152 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την τροποποίηση της οδηγίας 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα

1. ΙΣΤΟΡΙΚΟ

Η πρόταση (έγγραφο COM(2002)375 τελικό - 2002/0152 (COD)): διαβιβάστηκε στο ΕΚ και στο Συμβούλιο στις: // 11 Ιουλίου 2002

Η Ευρωπαϊκή Οικονομική και Κοινωνική Επιτροπή γνωμοδότησε στις: // 11 Δεκεμβρίου 2002

Το Ευρωπαϊκό Κοινοβούλιο γνωμοδότησε σε πρώτη ανάγνωση στις: // 10 Απριλίου 2003

Η τροποποιημένη πρόταση υποβλήθηκε στις: // 16 Μαΐου 2003

Η πολιτική συμφωνία επί της κοινής θέσης επιτεύχθηκε (με ομοφωνία) στις: // 19 Μαΐου 2003

Η κοινή θέση εγκρίθηκε: // 25 Ιουνίου 2003

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Σκοπός της πρότασης της Επιτροπής είναι η προσαρμογή της οδηγίας 94/35/EK για τα γλυκαντικά που προορίζονται να χρησιμοποιηθούν στα τρόφιμα στις πρόσφατες τεχνικές και επιστημονικές εξελίξεις. Για τον σκοπό αυτό προβλέπει:

- την έγκριση δύο νέων γλυκαντικών, της σουκραζόλης και του άλατος ασπαρτάμης, ακετοσουλφάμης ύστερα από την έκδοση θετικών γνωμών από την επιστημονική επιτροπή τροφίμων.

- τη μείωση της πρόσληψης ενός ήδη εγκεκριμένου γλυκαντικού, των κυκλαμικών παραγώγων, ύστερα από γνωμοδότηση της επιστημονικής επιτροπής τροφίμων η οποία μειώνει την ΑΗΠ (αποδεκτή ημερήσια πρόσληψη) για την εν λόγω ουσία.

- την ανάθεση στην Επιτροπή της αρμοδιότητας να αποφασίζει εάν μια ουσία μπορεί να θεωρείται γλυκαντική υπό την έννοια της οδηγίας.

- την αποσαφήνιση της έννοιας της κατηγορίας τροφίμων «εκλεκτά αρτοσκευάσματα προοριζόμενα για ειδική διατροφή», η οποία δεν αποτελεί αντικείμενο ομοιόμορφης ερμηνείας στα κράτη μέλη.

3. ΣΧΟΛΙΑ ΓΙΑ ΤΗΝ ΚΟΙΝΗ ΘΕΣΗ

3.1 Γενικές παρατηρήσεις

Η κοινή θέση βασίζεται στην τροποποιημένη πρόταση της Επιτροπής, η οποία έλαβε υπόψη αρκετές τροπολογίες που πρότεινε το Ευρωπαϊκό Κοινοβούλιο. Έχει εγκριθεί ομόφωνα από το Συμβούλιο.

Η Επιτροπή αποδέχτηκε δύο τροπολογίες που ενέκρινε το Ευρωπαϊκό Κοινοβούλιο στην πρώτη ανάγνωση. Η κοινή θέση λαμβάνει υπόψη τη μία από αυτές τις δύο τροπολογίες. Η κοινή θέση δεν περιλαμβάνει τις τροπολογίες του Ευρωπαϊκού Κοινοβουλίου που απέρριψε η Επιτροπή. Επιπλέον αλλαγές έχουν περιληφθεί στην κοινή θέση ως αποτέλεσμα των συζητήσεων που πραγματοποιήθηκαν στο Συμβούλιο.

Εξάλλου, όπως αναφέρεται ανωτέρω, η Επιτροπή και το Συμβούλιο κινήθηκαν προς την κατεύθυνση του Ευρωπαϊκού Κοινοβουλίου σχετικά με το ανώτατο επιτρεπόμενο επίπεδο κυκλαμικών παραγώγων στα μη αλκοολούχα ποτά και στα ποτά με βάση το γάλα ή χυμούς φρούτων.

3.2 Τροπολογίες του Ευρωπαϊκού Κοινοβουλίου σε πρώτη ανάγνωση

Η Επιτροπή αποδέχτηκε δύο τροπολογίες του Ευρωπαϊκού Κοινοβουλίου χωρίς αλλαγές: Μία σχετικά με την αιτιολογικά σκέψη για τα κυκλαμικά παράγωγα και μία σχετικά με τις καθυστερήσεις στη μεταφορά της οδηγίας. Η κοινή θέση υιοθετεί την τροπολογία σχετικά με την αιτιολογική σκέψη για τα κυκλαμικά παράγωγα.

Το Κοινοβούλιο ενέκρινε μία ακόμα τροπολογία με την οποία μειώνεται η ΑΗΠ για τα κυκλαμικά παράγωγα στα μη αλκοολούχα ποτά σε 100 mg/l και επεκτείνεται η μείωση αυτή στα ποτά με βάση το γάλα ή τους χυμούς φρούτων. Η Επιτροπή δεν μπόρεσε να αποδεχτεί την τιμή που ενέκρινε το Κοινοβούλιο. Ωστόσο, η Επιτροπή στην τροποποιημένη πρόταση πρότεινε περαιτέρω μείωση και επέκτεινε αυτήν την μείωση στα ποτά με βάση το γάλα ή τους χυμούς φρούτων (250 mg/l). Η κοινή θέση ακολουθεί την τροποποιημένη πρόταση της Επιτροπής στο σημείο αυτό.

3.3. Επιπλέον αλλαγές που περιλαμβάνονται στην κοινή θέση

Επιτροπολογία

Η πρόταση της Επιτροπής προβλέπει την ανάθεση στην Επιτροπή της αρμοδιότητας να αποφασίζει εάν μια ουσία μπορεί να θεωρείται γλυκαντικό υπό την έννοια της οδηγίας. Η κοινή θέση προτείνει επιπλέον την ανάθεση στην Επιτροπή της αρμοδιότητας να αποφασίζει εάν ένα γλυκαντικό χρησιμοποιείται σωστά σύμφωνα με την αρχή quantum satis (δηλ. σύμφωνα με την ορθή παρασκευαστική πρακτική). Η Επιτροπή μπορεί να υποστηρίξει αυτήν την αλλαγή.

Επισήμανση του άλατος ασπαρτάμης και ακετοσουλφάμης

Η οδηγία για τα γλυκαντικά προβλέπει ότι η επισήμανση των επιτραπέζιων γλυκαντικών που περιέχουν ασπαρτάμη πρέπει να φέρει την ακόλουθη προειδοποίηση «περιέχει πηγή φαινυλαλανίνης». Η κοινή θέση προτείνει να αναφέρεται ρητά ότι αυτή η προειδοποίηση πρέπει επίσης να εμφανίζεται στην επισήμανση των επιτραπέζιων γλυκαντικών που περιέχουν άλας ασπαρτάμης και ακετοσουλφάμης. Μολονότι η Επιτροπή θεωρεί ότι οι διατάξεις της οδηγίας καλύπτουν ήδη την περίπτωση αυτή, η Επιτροπή μπορεί να αποδεχτεί αυτή τη διευκρίνηση.

Περίοδος μεταφοράς

Η κοινή θέση αποκλίνει από την τροποποιημένη πρόταση της Ευρωπαϊκής Επιτροπής καθώς προβλέπει προθεσμία 18, αντί 12, μηνών για την απαγόρευση εμπορίας και χρήσης προϊόντων που δεν είναι σύμφωνα με την παρούσα οδηγία. Η Επιτροπή μπορεί να αποδεχτεί αυτήν την προθεσμία.

Τροποποίηση της ονομασίας ορισμένων κατηγοριών τροφίμων

Οι ονομασίες ορισμένων κατηγοριών τροφίμων στην οδηγία 94/35/EK έχουν προσαρμοστεί στην κοινή θέση ώστε να ληφθεί υπόψη η οδηγία 2002/46/EK περί των συμπληρωμάτων διατροφής και ειδικές οδηγίες που εγκρίθηκαν για ορισμένες ομάδες τροφίμων τα οποία περιλαμβάνονται στον κατάλογο του παραρτήματος Ι της οδηγίας 89/398/EK του Συμβουλίου σχετικά με τα τρόφιμα που προορίζονται για ειδική διατροφή. Η Επιτροπή συμφωνεί με αυτές τις τροποποιήσεις.

Όσον αφορά την αλλαγή της ονομασίας της κατηγορίας τροφίμων «εκλεκτά αρτοσκευάσματα προοριζόμενα για ειδική διατροφή», το Συμβούλιο δεν μπόρεσε να συμφωνήσει με την πρόταση της Επιτροπής ούτε με εναλλακτική διατύπωση. Για το λόγο αυτό, η κοινή θέση δεν περιλαμβάνει την πρόταση της Επιτροπής να αποσαφηνιστεί η διατύπωση αυτής της κατηγορίας τροφίμων. Η Επιτροπή συμφωνεί.

4. ΣΥΜΠΕΡΑΣΜΑ

Δεδομένων των ανωτέρω σχολίων, η Επιτροπή συμφωνεί με την κοινή θέση του Συμβουλίου προκειμένου να εγκριθεί οδηγία του Ευρωπαϊκού Κοινοβουλίου και του Συμβουλίου για την τροποποίηση της οδηγίας 94/35/EK για τα γλυκαντικά που προορίζονται να χρησιμοποιηθούν στα τρόφιμα.

5. ΔΗΛΩΣΕΙΣ ΤΗΣ ΕΠΙΤΡΟΠΗΣ

Οι δηλώσεις της Επιτροπής για τα πρακτικά του Συμβουλίου επισυνάπτονται στο παράρτημα της παρούσας ανακοίνωσης.

ΠΑΡΑΡΤΗΜΑ ΔΗΛΩΣΕΙΣ ΤΗΣ ΕΠΙΤΡΟΠΗΣ

Για το σημείο 4 (α) του παραρτήματος

«Η Επιτροπή αναλαμβάνει να παρακολουθεί την αποδεκτή ημερήσια πρόσληψη του ε 952 κυκλαμικού οξέος, του νατρίου και του ασβεστίου λαμβάνοντας υπόψη, μεταξύ άλλων, τις πληροφορίες σχετικά με την πρόσληψη από τα κράτη μέλη.»

Για το σημείο 5 του παραρτήματος

«Η Επιτροπή αναλαμβάνει να εξετάσει εντός περιόδου τεσσάρων ετών τα αποτελέσματα μελέτης για την κατανάλωση σουκραζόλης που θα υποβάλουν τα κράτη μέλη σύμφωνα με τις διαδικασίες που ακολουθήθηκαν για την εκπόνηση της έκθεσης σχετικά με την κατανάλωση προσθέτων τροφίμων η οποία υποβλήθηκε τον Οκτώβριο του 2001.»